Wanneer verkoopprys aangepas moet word | Netwerk24
Wanneer verkoopprys aangepas moet word
Deur Schalk van der Merwe 01 September 2018 05:00
Wat beteken prysverlagings in die eiendomsmark regtig? Schalk van der Merwe, 'n konsessiehouer van die Rawson Properties Group in die Helderberg, deel inligting hieroor met kopers én verkopers.
As jy onlangs op eiendomswebwerwe was, sou jy heel waarskynlik kennisgewings op baie van die eiendomme in Kaapstad gesien het wat sê: "Prys verlaag."
Voornemende verkopers kan dalk hierdeur afgeskrik word, terwyl kopers weer opgewonde sal raak oor die feit dat hulle 'n "goeie prys" gaan kry.
"Prys verlaag" beteken egter nie altyd wat mense dink nie.
Daar is baie negatiwiteit rondom prysaanpassings en mense neem gewoonlik aan dat die verkoper desperaat geword het.
In sommige gevalle is dit waar, maar dit is beslis nie altyd die geval nie.
Dit is belangrik vir kopers én verkopers om te verstaan wat agter die skerms aangaan.
Dit is altyd beter om die eiendom van die begin af teen die regte verkoopprys te bemark. Dit kan egter moeilik wees om jou verwagtings met die veranderende marktoestande te balanseer.
Dít voldoen egter nie altyd aan die verkoper se verwagtings nie en dit gebeur dan dikwels dat die eiendom aanvanklik té hoog geprys word.
Vra die agent vir 'n gedetailleerde uiteensetting van die verkoopprys.
Dit moet besonderhede oor kompeterende eiendomme, waar dit in die mark geposisioneer word, die verwagte verkooptyd en hoeveel besoeke van voornemende kopers verwag word, insluit.
Dit moet duidelik uiteensit waar die eiendom in die huismark val en wat uit die verkoopproses verwag kan word. Hierdie inligting moet gereeld bygehou word, sodat verkopers ingeligte besluite kan neem as hul eiendom nie na verwagting presteer nie.
Nie einde van wêreld
As jou eiendom nie goed vaar nie, stel eerstens vas waarom dit die geval is. Pas dan die verkoopprys so daarby aan.
Dié proses is baie doeltreffender as die agent aanlyn en persoonlike koperaktiwiteit monitor.
As die eiendom baie aandag aanlyn kry, maar dit nie in navrae omskakel nie, is dit 'n goeie aanduiding dat die verkoopprys té hoog is.
As jy die prys verlaag, beteken dit nie dat niemand jou eiendom wil hê nie. Dít bewys dat jy die mark verstaan en 'n ernstige verkoper is.
Jy kan dit egter wel sien as 'n teken dat die verkoper nie net besig is om die mark te toets nie.
Les vir kopers
Moenie net aanneem dat 'n prysverlaging outomaties 'n winskoop beteken nie.
Dit maak egter nie saak of jy aan die koop- of verkoopkant van 'n prysverlaging is nie, want om ingelig te wees is die enigste manier waarop jy goeie besluite kan neem.